वाटिकन सिटी, बृहस्पतिवार, 5 जुलाई 2018 (रेई)˸ हर व्यक्ति के जीवन में ईश्वर की एक विशेष योजना होती है और जब वह उस योजना को पहचानकर उसके अनुसार जीने का प्रयास करता है तब वह अपने जीवन में सफल, शांति और आनन्द का एहसास करता है क्योंकि यही उसके जीवन का लक्ष्य है। उस योजना को पहचानने के लिए हमें ईश्वर की आवाज को पहचानने की आवश्यकता है किन्तु भाग-दौड़ एवं व्यस्तता भरे जीवन में, कई प्रकार की चिंताओं से घिरकर, हम ईश्वर की आवाज को सुन नहीं पाते हैं। ईश्वर की आवाज सुनने के लिए हमें मौन की आवश्यकता है और यह मौन तभी संभव है जब हम सारी चिंताओं को प्रभु को समर्पित कर, प्रार्थना के लिए समय निकालते हैं।